b'\n_START_ARTICLE_\nT-Drill\n_START_PARAGRAPH_\nT-Drill Oy on Laihialla ja Isossakyr\xc3\xb6ss\xc3\xa4 toimiva putkenty\xc3\xb6st\xc3\xb6koneiden valmistaja. T-Drill kuuluu Leinolat Groupiin. T-Drill valmistaa putken haaroitukseen, k\xc3\xa4sittelyyn, katkaisuun ja muotoiluun k\xc3\xa4ytett\xc3\xa4vi\xc3\xa4 koneita ja laitteita. Yrityksen asiakkaita ovat autoteollisuuden osatoimittajat, LVI-laitevalmistajat, telakat, putkiasennusliikkeet, putkistourakoitsijat ja elintarviketeollisuus. Viennin osuus liikevaihdosta on yli 90\xc2\xa0%. Henkil\xc3\xb6st\xc3\xb6\xc3\xa4 on Suomessa noin 100 ja lis\xc3\xa4ksi Yhdysvalloissa noin 20._NEWLINE_Nimi T-Drill tulee yrityksen p\xc3\xa4\xc3\xa4tuotteesta eli putken haaroitukseen k\xc3\xa4ytett\xc3\xa4v\xc3\xa4st\xc3\xa4 koneesta, joka muovaa putkeen kauluksen T-liitoksen tekemist\xc3\xa4 varten. Haaroituskoneita on valikoimissa pienist\xc3\xa4 putkimiehen k\xc3\xa4sity\xc3\xb6kaluista suuriin teollisuuskoneisiin saakka. Toinen p\xc3\xa4\xc3\xa4tuote on lastuttomat putkenkatkaisukoneet, joita k\xc3\xa4ytet\xc3\xa4\xc3\xa4n mm. autoissa k\xc3\xa4ytett\xc3\xa4vien putkien katkaisuun. Yritys on saanut alkunsa 1970-luvun alussa perustajan kehitetty\xc3\xa4 putkimiehen ty\xc3\xb6t\xc3\xa4 helpottavan haaroitusmenetelm\xc3\xa4n.'